b'\n_START_ARTICLE_\nWallace Henry Hartley\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nWallace Hartley syntyi Lancashiren Colnessa Englannissa kes\xc3\xa4kuussa 1878. Koulussa h\xc3\xa4n oppi soittamaan viulua, ja vuonna 1909 h\xc3\xa4n sai paikan viulistina Cunard Linen valtamerialuksella. Ollessaan Cunard Linen palveluksessa h\xc3\xa4n soitti p\xc3\xa4\xc3\xa4asiassa RMS Mauretanialla. Vuonna 1912 Hartley ty\xc3\xb6skenteli musiikkitoimisto C.W. & F.N. Blackin palveluksessa. Se toimitti muusikkoja Cunard Linelle sek\xc3\xa4 sen kilpailijalle White Star Linelle. Huhtikuussa 1912 Hartleylle annettiin paikka White Star Linen uuden loistoristeilij\xc3\xa4n Titanicin orkesterinjohtajana._NEWLINE_Kun Titanic t\xc3\xb6rm\xc3\xa4si j\xc3\xa4\xc3\xa4vuoreen ja alkoi upota, Hartley ja muut orkesterinj\xc3\xa4senet kokoontuivat soittamaan musiikkia rauhoittaakseen matkustajia ja pit\xc3\xa4\xc3\xa4kseen yll\xc3\xa4 toiveikasta ilmapiiri\xc3\xa4 miehist\xc3\xb6n auttaessa naisia ja lapsia pelastusveneisiin. Useiden eloonj\xc3\xa4\xc3\xa4neiden mukaan Hartley ja laivan muusikot jatkoivat soittamista aina siihen saakka, kunnes he liukuivat jyrkk\xc3\xa4\xc3\xa4n kulmaan k\xc3\xa4\xc3\xa4ntyneilt\xc3\xa4 Titanicin kansilta mereen. Kukaan laivan muusikoista ei pelastunut._NEWLINE_Ruumiita ker\xc3\xa4\xc3\xa4m\xc3\xa4\xc3\xa4n l\xc3\xa4hetetty kaapelilaiva CS Mackay-Bennett l\xc3\xb6ysi Wallace Henry Hartleyn ruumiin, ja h\xc3\xa4net haudattiin kotikaupunkiinsa Colneen. Hartleyn hautajaisiin osallistui 40\xc2\xa0000 ihmist\xc3\xa4, ja viimeisen\xc3\xa4 virten\xc3\xa4 soitettiin \xe2\x80\x9dNearer, My God, to Thee\xe2\x80\x9d, jota on sittemmin usein v\xc3\xa4itetty viimeiseksi Hartleyn orkesterin esitt\xc3\xa4m\xc3\xa4ksi kappaleeksi ennen laivan uppoamista._NEWLINE_Hartleyn morsiameltaan Maria Robinsonilta lahjaksi saama viulu l\xc3\xb6ytyi merest\xc3\xa4 Titanicin uppoamisen j\xc3\xa4lkeen. Se huutokaupattiin lokakuussa 2013 ja oli sittemmin n\xc3\xa4ytteill\xc3\xa4 Belfastin Titanic-museossa.'